Den danske pokalturnering i ishockey står over for en relancering. Dansk ishockey vil forsøge at kopiere det koncept, som med succes er blevet indført i håndbold, hvor semifinaler og finaler samles i ét stævne. - Vi har selvfølgelig skelet til, at man har haft succes med Final4-konceptet i håndbolden og ser det som en mulighed for at produktudvikle vores pokalturnering, siger formanden for ishockeyens ligaforening, Klaus B. Rasmussen, til tv2sport.dk. I Final4-konceptet ligger, at semifinaler og finalen bliver afviklet i samme hal over en weekend. - Det vil give et mere intenst kampprogram, at det bliver afviklet over en weekend, og man får også mulighed for at hype turneringen noget mere. - Og kunne man så få det kombineret med noget tv-dækning, så kunne man helt sikkert få løftet pokalturneringen, vurderer Klaus B. Rasmussen. I sidste sæsons pokalturnering nåede AaB Ishockey til finalen, hvor holdet tabte 1-3 til Herning. /ritzau/

Opsummering:
Pokalturneringen i ishockey kan fremover blive afviklet som en Final4-turnering med håndbold som forbillede.